C 361/11

Publicarea unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2019/C 361/10)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„BERGAMOTE(S) DE NANCY”

Nr. UE: PGI-FR-0195-AM01 – 30.10.2017

DOP ( ) IGP (X)

1. Grupul solicitant și interesul legitim

Denumire: Association des Fabricants de Bergamote de Nancy IGP Adresă: co AIAL – 2, avenue de la forêt de Haye – ENSAIA – UDL/BP 172 54 505 VANDOEUVRE-LES-NANCY Cedex FRANȚA

E-mail: Bergamote-de-nancy@iaa-lorraine.fr

Componență: grupul este format din producătorii produsului „Bergamote(s) de Nancy”. În această calitate, grupul are dreptul să propună modificarea caietului de sarcini.

2. Statul membru sau țara terță

Franța

3. Rubrica din caietul de sarcini care face obiectul modificării (modificărilor)

☒ Denumirea produsului

☒ Descrierea produsului

☒ Aria geografică

☒ Dovada originii

☒ Metoda de producție

☒ Legătura

☒ Etichetarea

☒ Altele: adăugarea de precizări referitoare la ambalarea bomboanelor, actualizarea coordonatelor, structuri de control, cerințe naționale

4. Tipul modificării (modificărilor)

☐ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

☒ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări)

5.1. Rubrica „Denumirea produsului”

Denumirea „Bergamote(s) de Nancy” se înlocuiește cu: „Bergamote de Nancy”/„Bergamotes de Nancy”, deoarece ambele denumiri sunt utilizate fie pentru a denumi bomboana în mod individual, fie pentru a denumi bomboana atunci când este ambalată en gros sau în UVC (unități de vânzare către consumator).

5.2. Rubrica „Descrierea produsului”

La ingredientele utilizate se adaugă siropul de glucoză, deoarece a fost omis din descrierea produsului, deși a fost menționat în partea referitoare la metoda de producție din caietul de sarcini.

„Esență naturală de bergamotă” se înlocuiește cu „esență de bergamotă”, în vederea respectării evoluțiilor din reglementarea în vigoare referitoare la arome [Regulamentul (UE) nr. 1334/2008].

Exprimarea:

„«Bergamote(s) de Nancy» este o bomboană fabricată din zahăr prelucrat termic […]”

se înlocuiește cu exprimarea:

„«Bergamote de Nancy»/«Bergamotes de Nancy» este o bomboană fabricată doar din zahăr […]”

Termenul „prelucrat termic” este eliminat, deoarece descrie rezultatul metodei de fabricare pentru un ingredient, nu compoziția bomboanei.

Se adaugă exprimarea „Culoarea sa naturală este obținută prin prelucrarea termică direct pe foc”, cu referire la pasta fluidă care corespunde bomboanei calde. Această dispoziție, menționată, de asemenea, în metoda de producție, este reamintită doar deoarece conferă caracteristica principală a bomboanei.

Într-adevăr, prin această modalitate de prelucrare termică, preparatul topit capătă în mod natural culoarea chihlimbarului, fără a fi necesară adăugarea unui colorant.

Se adaugă faptul că „Bergamote de Nancy”/„Bergamotes de Nancy” este o bomboană „tare”. Duritatea nu constituie un element nou, ci un element caracteristic al bomboanei, fiind rezultatul prelucrării termice a zahărului. Adăugarea acestui adjectiv vizează o descriere mai precisă a produsului.

Exprimarea „Se consumă ca atare” se elimină, deoarece nu constituie un element descriptiv al produsului.

Propoziția „«Bergamote de Nancy» nu conține niciun produs chimic și niciun colorant în afara ingredientelor menționate anterior.” se elimină. Este păstrată doar redactarea normelor specifice produsului.

Fraza „Este singurul produs de cofetărie francez tradițional a cărui aromă este dată de esența naturală de bergamotă.” se elimină. Această constatare nu este utilă deoarece nu este interzisă fabricarea altor bomboane cu esență de bergamotă.

— Ambalarea individuală a bomboanei:

În rubrica „Descrierea produsului”, se adaugă propoziția „«Bergamote de Nancy»/«Bergamotes de Nancy» este ambalată individual”.

Bomboanele se pot lipi cu ușurință unele de altele, devin opace, de culoare lăptoasă, iar consistența se modifică (bomboane mai moi și care sunt lipicioase atunci când sunt mestecate). Producătorii de bomboane ambalează individual bomboanele pentru ca acestea să nu intre în contact cu aerul și ca să se păstreze mai bine și pentru mai mult timp. Astfel, o ambalare individuală efectuată rapid și cu o manipulare minimă permite păstrarea calității specifice a produsului „Bergamote de Nancy”/„Bergamotes de Nancy”, în primul rând a transparenței și a durității acestuia.

5.3. Rubrica „Aria geografică”

Trimiterea la regiunea „Lorena” este eliminată deoarece delimitarea și denumirea regiunii au fost modificate, în conformitate cu evoluția regiunilor administrative franceze. Se păstrează doar lista departamentelor. Aria geografică este neschimbată.

— Ambalarea individuală în aria geografică:

Se adaugă propoziția „Fabricarea și ambalarea individuală a bomboanelor au loc în aria geografică.”, pentru ca etapele care se derulează în aria geografică să fie stabilite în mod clar. Ambalarea individuală se realizează imediat după tăierea pastei fluide în formă de bomboane, întrucât aceasta este foarte sensibilă la umiditatea aerului și la manipulare. Acest lucru permite protejarea cât mai rapidă a bomboanelor pentru ca acestea să se păstreze cel mai bine și pentru cel mai mult timp.

5.4. Rubrica „Dovada originii”

Elementele care permit asigurarea trasabilității sunt prezentate sub forma unui tabel care identifică etapele: „Primirea și stocarea materiilor prime”, „Fabricarea și ambalarea individuală” și „Ambalarea, stocarea și comercializarea”. Se adaugă suporturile pentru trasabilitate: „fișa tehnică”, „rezultatele analizelor” etc. Aceste modificări, care vizează consolidarea punerii în aplicare a trasabilității produselor, reflectă realitatea practicilor actuale, care nu fuseseră înscrise atât de precis în caietul de sarcini.

5.5. Rubrica „Metoda de producție”

Se elimină paragraful „Spațiile și materialele pentru fabricarea bomboanelor «Bergamote de Nancy» trebuie să fie în conformitate cu cerințele în materie de igienă prevăzute de reglementările în vigoare (Decretul nr. 91-409 din 26.4.1991).”, deoarece acesta face trimitere la reglementările generale.

Pentru a se clarifica diferitele etape ale metodei de producție, se adaugă o schemă privind ciclul de viață al produsului. Această adăugare nu implică modificarea metodei de producție, ci este o schematizare sub formă de tabel.

Materiile prime utilizate:

Dispoziția „sirop de glucoză R43 sau R45” se înlocuiește cu „sirop de glucoză cu echivalent dextroză (DE) cuprins între 35 și 41”, deoarece termenii R43 și R45 corespund unor referințe comerciale ale unui furnizor pentru același echivalent dextroză. Trimiterea la definiția exactă nu are consecințe asupra produsului.

Expresia „esență naturală de bergamotă conformă cu Directiva 88/388/CEE a Consiliului și cu norma NF T75 2015 (anexa nr. 5)” se înlocuiește cu „esență de bergamotă conformă cu reglementările europene în vigoare”. Această redactare permite o trimitere la norme generale susceptibile să evolueze. Această formulare nu modifică ingredientul utilizat.

Se adaugă apa ca materie primă, întrucât aceasta servește la pregătirea preparatului topit înainte de a se evapora în timpul prelucrării termice. Această adăugire vizează integrarea unui ingredient omis din caietul de sarcini din cauza evaporării sale, deși este indispensabil în fabricarea produsului. Se adaugă formularea „eventual bucăți de produse «Bergamote de Nancy»/«Bergamotes de Nancy» fabricate anterior, în limita a 15 % din greutatea utilizată.”.

Această adăugire are drept scop autorizarea utilizării bucăților de produse fabricate anterior care nu au putut fi admise în IGP ca urmare a operațiunilor de tăiere sub formă de bomboane: bomboane declasate deoarece sunt sfărâmate, deformate. Aceste bucăți sunt încorporate în momentul pregătirii preparatului topit. Pentru ca această practică să nu aibă un impact asupra caracteristicilor produsului finit, nivelul de încorporare este limitat la 15 %. Această încorporare nu are efect asupra compoziției pastei fluide, având în vedere că produsele (pastă moale răcită) reîncorporate respectă aceeași compoziție. Această practică reflectă practicile operatorilor filierei. Așadar, această adăugire reprezintă o oficializare a practicilor.

Metoda de producție:

Se adaugă următorul paragraf:

«(a) Pregătirea preparatului topit: Această etapă constă în dizolvarea în apă a zahărului și a bucăților de produse fabricate anterior care sunt, eventual, utilizate. Apoi amestecul final (preparatul topit) se realizează prin adăugarea de sirop de glucoză. Preparatul topit este adus la punctul de fierbere și, prin formarea și îndepărtarea spumei, este limpezit.»

Acest paragraf are drept scop precizarea etapei de pregătire a preparatului topit, care nu este explicată în caietul de sarcini în vigoare. Acest paragraf oficializează practicile constante ale producătorilor și garantează, prin mai buna descriere a practicilor, obținerea calității produsului.

Fabricarea bomboanelor:

Dispoziția:

„zahărul este prelucrat termic «direct pe foc» și, după o prelucrare termică folosind tehnica «au cassé» (temperatură de aproape 150 °C), se încorporează esența naturală de bergamotă, în proporție de cel puțin 2 grame la un kilogram de preparat topit”

se înlocuiește cu următorul text:

„Preparatul topit este gătit direct pe foc și, după o prelucrare termică folosind tehnica «au cassé», și anume aducerea la 152 °C (+//– 5 °C), se încorporează în aceasta, într-o singură etapă, după ce a fost luat de pe foc, esența de bergamotă în proporție de 2 g (+//– 10 %) per kilogram de preparat topit fiert. Încorporarea esenței de bergamotă trebuie să fie suficient de rapidă pentru a se evita o pierdere prea importantă de esență în atmosferă. Această încorporare se face prin amestecare moderată, pentru a se evita orice risc de cristalizare prematură a zahărului.”

Această modificare vizează descrierea corectă și precisă a etapei de fabricare a bomboanelor. Într-adevăr, caietul de sarcini în vigoare indică faptul că zahărul este prelucrat termic. În realitate, preparatul topit, format în principal din zahăr, este cel supus prelucrării termice. De altfel, înlocuirea intervalului de temperatură pentru prelucrarea termică „au cassé” (152 °C (+/– 5 °C) are drept obiectiv facilitarea controlului. În sfârșit, este descris modul de încorporare a esenței de bergamotă (într-o singură etapă, după luarea de pe foc), iar dozarea esenței de bergamotă per kilogram de preparat topit este mai bine precizată [2 grame (+/− 10 %)]. Precizarea dozajului este importantă pentru garantarea gustului dorit. Cu o doză insuficientă, bomboana nu mai prezintă gustul tipic. Dacă doza este excesivă, bomboana are un gust prea puternic și respingător. Aceste modificări nu pun în discuție nici caracteristicile specifice ale produsului, nici legătura de cauzalitate cu aria geografică.

Exprimarea:

„Pasta fluidă în straturi este răcită pe o masă frigorifică sau pe o placă de marmură, apoi este tăiată manual (rulou, forme de tăiat) sau cu ajutorul unui utilaj”

se înlocuiește cu exprimarea:

„Pasta fluidă este răcită pe o masă sau pe o placă de marmură unsă în prealabil cu un ulei sau cu o grăsime de uz alimentar. Apoi, pasta este tăiată fie manual, prin marcare cu ajutorul formelor de tăiat, fie mecanic, cu ajutorul unui utilaj.”

Astfel, etapele de răcire și de fasonare a bomboanelor au fost completate pentru a descrie mai bine practica producătorilor de bomboane. De fapt, operatorii nu dispun de mese frigorifice, care ar putea să corespundă unor mese care mențin o temperatură scăzută, ci de mese din diferite materiale sau plăci de marmură care permit răcirea pastei fluide în momentul turnării acesteia, ca urmare a diferenței de temperatură.

— Ambalarea individuală a bomboanei:

Exprimarea „Produsul este ambalat individual într-un ambalaj transparent, pentru a fi protejat de umiditate și pentru a se evita astfel fenomenul de lipire a bomboanelor între ele.” este adăugată în caietul de sarcini, la rubrica „Metoda de producție”, pentru a se armoniza metoda de producție cu descrierea produsului și cu delimitarea ariei geografice în care se desfășoară această etapă. Ambalarea individuală este o practică constantă a producătorilor.

Ambalarea individuală a bomboanelor în aria geografică răspunde necesității ca bomboanele să fie ambalate rapid după fabricare, pentru a se evita o deteriorare a produsului, de exemplu prin formarea de aglomerate de bomboane, ceea ce ar duce la nerespectarea descrierii produsului (forma bomboanei), dar și un contact prelungit cu aerul după fabricare și înainte de ambalare poate să determine o modificare a aspectului, bomboanele devenind opace, cu o culoare lăptoasă. Consistența se modifică (bomboane mai puțin dure și care se lipesc atunci când sunt mestecate). Producătorii de bomboane ambalează individual bomboanele pentru ca acestea să nu intre în contact cu aerul și ca să se păstreze mai bine și pentru mai mult timp. Astfel, o ambalare individuală efectuată rapid și cu o manipulare minimă permite păstrarea calității specifice a produsului „Bergamote de Nancy”/„Bergamotes de Nancy”, în primul rând a transparenței și a durității acestuia.

5.6. Rubrica „Legătura”

Întreg capitolul referitor la „Legătura cu aria geografică” a fost rezumat și restructurat pentru a pune mai bine în evidență caracteristicile specifice ale ariei geografice, caracteristicile specifice ale produsului și legătura cauzală. Astfel, forma este modificată, însă legătura dintre produs și teritoriu rămâne neschimbată.

Având în vedere această nouă redactare, partea „Legătura cu aria geografică” din documentul unic a fost adaptată pentru a respecta numărul maxim de 2 500 de cuvinte în documentul unic, în conformitate cu articolul 6 din Regulamentul de punere în aplicare (UE) nr. 668/2014.

În plus, anexele sunt eliminate deoarece conținutul acestora a fost integrat în caietul de sarcini (harta ariei geografice) sau nu este obligatoriu (rezumatul specificațiilor uleiului de bergamotă conform standardului AFNOR NF T 75-215). Acestea sunt modificări formale care nu afectează dispozițiile în vigoare.

5.7. Rubrica „Etichetarea”

Exprimarea „Denumirea produsului: Bergamote de Nancy” se înlocuiește cu: „Denumirea produsului: „Bergamote de Nancy”sau„Bergamotes de Nancy”, deoarece sunt utilizate ambele denumiri. În general, denumirea „Bergamote de Nancy” este menționată pe ambalajul individual al bomboanei, iar denumirea „Bergamotes de Nancy” apare pe ambalajul colectiv (pungi, cutii etc.).

Exprimarea „mențiunea «esență naturală de bergamotă»” se înlocuiește cu: „mențiunea «esență de bergamotă»” în lista ingredientelor, fiind completată de precizarea „Esența de bergamotă este un produs natural” sau „Esența de bergamotă este naturală”, astfel cum s-a precizat deja în detaliu la punctul 5.2 al doilea paragraf din prezentul document. Includerea acestor exprimări în caietul de sarcini permite, totuși, evitarea unor devieri care ar putea duce la o incoerență cu reglementările în vigoare.

Exprimarea „data expirării (fixată la cel mult patru luni de la data fabricației), care identifică lotul de producție prin formula: «A se consuma de preferință înainte de …»” se înlocuiește cu: „data durabilității minimale, cu o durată maximă de 8 luni de la data fabricației”.

Această modificare extinde data durabilității minimale de la 4 luni la 8 luni, deoarece circuitele de comercializare au evoluat, iar răspândirea produsului s-a extins. În acest context, termenul de patru luni se dovedește a fi foarte restrictiv. Prelungirea datei de valabilitate minimală nu afectează caracteristicile specifice ale produsului dacă termenul este fixat la 8 luni. Au fost efectuate teste de învechire și teste organoleptice, iar termenul de 8 luni nu afectează caracteristicile și particularitățile bomboanei. În plus, ambalajul individual favorizează conservarea bomboanei.

5.8. Rubrica „Altele”

— Ambalare en gros sau în UVC:

Exprimarea „aceasta este comercializată: en gros (peste 1 kg) sau în UVC (unități de vânzare către consumator), în cutii metalice sau cartonate sau în pungi din materiale transparente cu excepția pungilor din polietilenă” se adaugă în caietul de sarcini în vederea precizării în detaliu a formelor de prezentare a produsului. Aceste forme de prezentare corespund celor utilizate în mod tradițional de către producători. Utilizarea pungilor din polietilenă este interzisă deoarece acest material, prin compoziția sa, determină o alterare mai rapidă a bomboanelor, în special în ceea ce privește criteriile de culoare și de transparență.

— Actualizarea coordonatelor:

Se adăugă coordonatele serviciului competent al statului membru, iar cele ale grupului solicitant sunt actualizate, deoarece s-au schimbat.

— Structuri de control:

Datele de contact ale organismului de control au fost înlocuite cu cele ale autorității competente în materie de control. Obiectivul acestei înlocuiri este de a se evita modificarea caietului de sarcini în caz de schimbare a organismului de control.

— Cerințe naționale:

Principalele puncte care trebuie verificate sunt adăugate în cerințele naționale în conformitate cu reglementările naționale în vigoare.

DOCUMENT UNIC

„BERGAMOTE DE NANCY”/„BERGAMOTES DE NANCY”

Nr. UE: PGI-FR-0195-AM01 – 30.10.2017

DOP ( ) IGP (X)

1. Denumirea (denumirile)

„Bergamote de Nancy”/„Bergamotes de Nancy”

2. Statul membru sau țara terță

Franța

3. Descrierea produsului agricol sau alimentar

3.1. Tipul produsului

Clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație

3.2. Descrierea produsului căruia i se aplică denumirea de la punctul 1

„Bergamote de Nancy”/„Bergamotes de Nancy” este o bomboană fabricată doar din zahăr, sirop de glucoză și esență de bergamotă. Culoarea sa naturală se obține prin prelucrare termică direct pe foc.

„Bergamote de Nancy”/„Bergamotes de Nancy” este un produs de cofetărie, o bomboană transparentă tare, de culoarea chihlimbarului, de formă pătrată și plată, cu o greutate unitară cuprinsă între 2 și 5 grame.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Singurele materii prime utilizate sunt:

— zahăr tip nr. 1 CEE sau nr. 2 CEE;

— sirop de glucoză cu echivalent dextroză (DE) cuprins între 35 și 41;

— esență de bergamotă;

— apă.

3.4. Etape specifice ale producției care trebuie să se desfășoare în aria geografică delimitată

Toate etapele, de la pregătirea preparatului topit și până la tăierea bomboanelor, sunt realizate în aria delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Produsul este ambalat individual într-un ambalaj transparent, pentru a fi protejat de umiditate și pentru a se evita fenomenul de aglomerare a bomboanelor între ele, fapt care ar determina o alterare a caracteristicilor referitoare la aspectul bomboanelor.

Ambalarea individuală a produselor se realizează imediat după tăierea în bomboane a pastei fluide, deoarece bomboanele sunt foarte sensibile la umiditatea din aer. Bomboanele se pot lipi cu ușurință unele de altele, devin opace, de culoare lăptoasă, iar consistența se modifică (bomboane mai moi și care sunt lipicioase atunci când sunt mestecate). Producătorii de bomboane ambalează individual bomboanele pentru a le proteja cât mai rapid posibil de contactul cu aerul și pentru ca bomboanele să se păstreze mai bine și pentru mai mult timp. Astfel, ambalarea individuală în aria geografică permite păstrarea calității specifice a produsului „Bergamotes de Nancy”, în primul rând a transparenței și a durității acestuia.

Produsul „Bergamote de Nancy”/„Bergamotes de Nancy” este ambalat individual și comercializat în diferite forme de prezentare:

— en gros, peste 1 kg;

— sau în UVC (unități de vânzare către consumator), în cutii metalice sau cartonate sau în pungi din materiale transparente, cu excepția pungilor din polietilenă.

3.6. Norme specifice privind etichetarea produsului la care se referă denumirea înregistrată

Pe fiecare ambalaj trebuie să figureze indicațiile următoare:

— denumirea „Bergamote de Nancy”/„Bergamotes de Nancy”;

— mențiunea „esență de bergamotă”, în lista ingredientelor, completată de o precizare: „Esența de bergamotă este un produs natural” sau „Esența de bergamotă este naturală”;

— datele de contact ale producătorului;

— data durabilității minimale, cu o durată maximă de 8 luni de la data fabricației.

4. Delimitarea concisă a ariei geografice

Aria geografică este formată din următoarele departamente:

— Meurthe et Moselle

— Meuse

— Moselle

— Vosges

5. Legătura cu aria geografică

Specificitatea ariei geografice

Orașul Nancy este capitala regiunii Lorena și a fost în trecut capitala ducatului de Lorena până în 1766, data integrării acestuia în Regatul Franței. Nancy găzduia la acea vreme curtea din Lorena.

Prima menționare a unei pastile cu bergamotă poate fi găsită într-o operă din 1751 (Le cannaméliste français) scrisă de Gilliers, cofetarul-șef al lui Stanislas I Leszczynski, ultimul duce de Lorena și de Bar. Această lucrare inventariază produsele, ustensilele și tehnicile folosite în bucătărie și descrie în special un produs de cofetărie sub forma unei pastile parfumate cu esență naturală de bergamotă. La vremea respectivă, această pastilă parfumată avea drept scop împrospătarea respirației.

Ulterior, în 1857, cofetarul Jean Frédéric Godefroy Lillich a enunțat principiul definitiv al fabricării bomboanei „Bergamote de Nancy”/„Bergamotes de Nancy”, reușind să fixeze mai bine aroma în zahărul prelucrat termic.

Cofetarii din Lorena își însușesc și transmit mai departe tehnica de fabricare a bomboanelor „Bergamote de Nancy”/„Bergamotes de Nancy”.

Procedeul care permite obținerea acestui produs de cofetărie este deosebit: un amestec de zahăr și de apă este supus unei prelucrări termice, numite „au cassé”, la aproximativ 152 °C. După adăugarea esenței naturale de bergamotă, amestecul este turnat pe o placă și decupat cu ajutorul unei forme sau cu ajutorul unui utilaj.

Specificitatea produsului

„Bergamote de Nancy”/„Bergamotes de Nancy” prezintă caracteristicile următoare:

— bomboană transparentă și dură, de formă pătrată,

— cu parfum de bergamotă,

— cu o culoare naturală de chihlimbar.

„Bergamote de Nancy”/„Bergamotes de Nancy” beneficiază, de asemenea, de o bună reputație, dobândită de mult timp, care depășește frontierele regiunii Lorena.

Legătura cauzală

Legătura cu aria geografică a bomboanei „Bergamote de Nancy”/„Bergamotes de Nancy” se bazează pe calitatea determinată a produsului și pe reputația acestuia.

La origine, pastila cu bergamotă fusese concepută la curtea ducatului de Lorena, instalată la Nancy, pentru împrospătarea respirației. Duritatea bomboanei, care necesită topirea lentă a acesteia în gură, implică un consum lent care permite dezvoltarea olfactivă a esenței naturale de bergamotă în gură. Utilizarea doar a esenței naturale de bergamotă s-a perpetuat și conferă identitatea acestui produs de cofetărie, întrucât acesta poartă numele fructului citric care stă la baza esenței naturale – bergamota – și al orașului unde a fost creat: Nancy.

„Bergamote de Nancy”/„Bergamotes de Nancy” își capătă duritatea în urma prelucrării termice a zahărului. Îndemânarea cofetarilor din aria geografică constă în a topi direct pe foc preparatul format din apă și din zahăr, la o temperatură apropiată de 150 °C, corespunzătoare tehnicii „au cassé”. Zahărul este prelucrat termic și devine, așadar, prin răcire, dur și casant precum sticla. În plus, acest mod de prelucrare termică îi conferă o culoare naturală de chihlimbar. Tehnicile moderne de prelucrare termică în vid a zahărului ar permite obținerea unei bomboane dure, însă ar necesita încorporarea unui colorant pentru a-i da culoarea specifică. Caracteristicile specifice ale „Bergamote de Nancy”/„Bergamotes de Nancy” se datorează, prin urmare, procedeului original de obținere dezvoltat de cofetarii din Nancy.

Renumele bomboanei „Bergamote de Nancy”/„Bergamotes de Nancy” a traversat frontierele regiunii Lorena și cele internaționale. Într-adevăr, în timpul expoziției universale din 1909, acest produs de cofetărie a fost prezentat publicului în cutii din metal serigrafiate reprezentând piața Stanislas din Nancy. Acest produs este descris în lucrarea „Lorraine: produits du terroir et recettes traditionnelles” („Lorena: produse ale teritoriului și rețete tradiționale”) [sub coordonarea lui J. Froc, M. Hyman, Ph. Hyman, et al.]; prefațată de președintele Consiliului regional din Lorena (Conseil régional de Lorraine)] din colecția „Inventaire du patrimoine culinaire de la Lorraine” („Inventarul patrimoniului culinar al Lorenei”) (ediția 1998, paginile 90-91). Acesta este definit, de asemenea, în Larousse Gastronomique (ediția 2000, pagina 105).

Este singurul produs de cofetărie francez tradițional a cărui aromă este dată de esența naturală de bergamotă. Acesta este în mod definitiv asociat cu imaginea orașului Nancy și a regiunii Lorena și cu îndemânarea producătorilor de bomboane de acolo.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) JO L 343, 14.12.2012, p. 1.